
PATVIRTINTA
Biržų rajono savivaldybės administracijos
direktoriaus 20   m.           d.
įsakymu Nr. 



JONO MEKO JUBILIEJINIŲ 2022  M. LOGOTIPO KONKURSO NUOSTATAI
 

I SKYRIUS
BENDROSIOS NUOSTATOS


1. Įgyvendinant Lietuvos Respublikos Seimo 2021 m. gegužės 13 d. nutarimą Nr. XIV-310 „Dėl 2022 metų paskelbimo Jono Meko metais“ ir metų paminėjimui skirtas priemones, jų sklaidą, organizuojamas konkursas Jono Meko jubiliejinių 2022 m. logotipo (toliau – Logotipas)  išrinkimui. 
2. Jono Meko 2022 jubiliejinių m. logotipo konkurso (toliau – Konkursas) nuostatai (toliau   – Nuostatai) reglamentuoja Konkurso tikslus, uždavinius, organizavimo tvarką, vertinimą ir nugalėtojo apdovanojimą. 
3. Konkursą organizuoja Biržų rajono savivaldybės administracija (toliau – Savivaldybė).
4. Konkurso metu geriausiu išrinktas logotipas Savivaldybės administracijos direktoriaus įsakymu patvirtinamas 2022 – Jono Meko metų simboliu ir naudojamas įvairiose veiklose: reklamuojant, viešinant veiklas, kuriant suvenyrus ir vykdant kitas priemones susijusias su jubiliejiniais metais.

II SKYRIUS
 KONKURSO TIKSLAS IR UŽDAVINIAI

5. Konkurso tikslai:
5.1. aktyvinti iniciatyvumą, skatinti kūrybingus žmones arba kolektyvus (įstaigas, organizacijas) prisidėti idėjomis prie jubiliejinių Jono Meko metų paminėjimo;
5.2.  sukurti logotipą Jono Meko jubiliejiniams metams paminėti.
6. Uždaviniai: 
6.1. įvairiomis raiškos formomis skleisti ir puoselėti  avangardinio kino kūrėjo ir kino kritiko, rašytojo ir poeto Jono Meko kūrybą;
6.2. skatinti kūrybiškumą, išradingumą;
6.3. atrinkti originaliausią ir labiausiai atitinkantį Jono Meko asmenybę logotipą.

III SKYRIUS
 KONKURSO SĄLYGOS IR ORGANIZAVIMO TVARKA

7. Konkursas organizuojamas nacionaliniu lygmeniu. Kvietimas dalyvauti ir kita su konkursu susijusi informacija skelbiami Savivaldybės tinklalapyje (www.birzai.lt), žiniasklaidoje, socialiniuose tinkluose (Facebook ir kt.).
8. Konkurse gali dalyvauti visų amžiaus grupių iniciatyvūs ir pilietiški šalies gyventojai, kūrybinės grupės, įstaigos, įmonės, organizacijos. Asmenys, teikdami konkursui logotipą, patvirtina, kad yra susipažinę su Konkurso nuostatais ir sutinka su jų sąlygomis. Kiekvienas konkurso dalyvis (arba jų grupė) gali pateikti neribotą skaičių pasiūlymų.
9. Reikalavimai logotipui:
9.1. Logotipas turi būti originalus ir tik dalyvio (arba jų grupės) sukurtas kūrinys. Logotipas neturi pažeisti LR įstatymų ar trečiųjų šalių teisių (autorių teisių, patentų, prekių ženklų, nuosavybės ar turtinių teisių, neturi nusikalsti įstatymams dėl šmeižto, garbės ir orumo pažeidimo, neturi pažeisti privatumo, viešumo, asmenybės teisių, sutartinių teisių, bet kokio asmens, įstaigos ar kitokio subjekto teisių). Logotipo idėja negali būti publikuota anksčiau ir turi būti sukurta būtent šiam Konkursui;
9.2. Logotipe pageidaujamas užrašas „2022 – jubiliejiniai Jono Meko metai“.  Užrašas gali būti nebūtinai standartiniu šriftu, o taip pat sukurtas naudojant kitus grafinius elementus. Logotipas gali turėti du variantus lietuvišku ir anglišku tekstu;
9.3. Logotipas turėtų būti informatyvus, aiškus, lengvai atpažįstamas ir įsimenantis, patrauklus, atitinkantis Jono Meko asmenybę, lengvai pritaikomas įvairiose vizualinėse priemonėse;
9.4. Logotipas bus naudojamas įvairiose grafinėse aplinkose bei įvairiose medijose (spauda, virtuali erdvė) – horizontalus ir vertikalus, įvairiais dydžiais, todėl turi būti lengvai didinamas bei mažinamas, pritaikytas įvairioms spaudos technologijoms bei pateikimo būdams. Logotipas gali būti atliktas bet kokia technika, pageidautina suskaitmenintas, pateiktas kelių spalvinių versijų                    (spalvotas logotipas, vienspalvis logotipas). Logotipas pateikiamas visais išvardintais formatais: pdf., jpg., png. Pageidautina, kad su kūriniu būtų pateikta trumpa sukurto logotipo anotacija apie naudotų spalvų ir objektų simbolinę reikšmę.
10. Logotipas komisijai pateikiamas, pridedant kūrino trumpą anotaciją, nurodant autoriaus vardą ir pavardę, amžių, adresą, telefono numerį ir elektroninio pašto adresą, vienu iš šių būdų:
10.1. elektroniniu paštu svietimas@birzai.lt per interneto saugyklas (Google Drive, Wetransfer ir pan.);
10.2. registruotu paštu: Biržų rajono savivaldybės administracijai (Vytauto g. 38, LT- 41143, Biržai) – vienu egzemplioriumi (įrašytą skaitmeniniu formatu į laikmeną) voke su nuoroda „Jono Meko jubiliejinių 2022 m. logotipo konkursui“;
10.3. pristatant į Biržų rajono savivaldybės administracijos Švietimo kultūros ir sporto skyrių (Vytauto g. 38, Biržai) – vienu egzemplioriumi (įrašytą skaitmeniniu formatu į laikmeną) voke su nuoroda „Jono Meko jubiliejinių 2022 m. logotipo konkursui“. 
11. Logotipo projektas laikomas gautu Savivaldybei išsiuntus gavimą patvirtinantį laišką autoriaus nurodytu el. paštu arba susisiekus nurodytu telefono numeriu.
12. Logotipo pateikimo Konkursui terminas – 2021 m. gruodžio 31 d. 

IV SKYRIUS
VERTINIMAS IR NUGALĖTOJO APDOVANOJIMAI

13. Logotipo projektus vertina ir geriausią logotipą išrenka Savivaldybės sudaryta ir Savivaldybės administracijos direktoriaus įsakymu patvirtinta vertinimo komisija (toliau – Komisija). Išrinktas Konkurso nugalėtojas skelbiamas 2022 m. sausio 15 d.,  o nugalėtojo sukurtas Logotipas tampa oficialiu logotipu. Esant per mažam konkursinių darbų skaičiui (iki 3 projektų), Komisija gali priimti sprendimą konkursą pratęsti. 
14. Visi konkursui pateikti logotipai skelbiami Savivaldybės tinklalapyje www.birzai.lt iki 2022 m. sausio 14 d. Tinklalapio lankytojai galės balsuodami išreikšti savo nuomonę ir išrinkti geriausią logotipą. Savivaldybės tinklalapyje Konkurso metu viešinamas tik Logotipas su jam priskirtu konkursiniu numeriu. Komisija, atsižvelgdama į tinklalapio lankytojų balsavimo rezultatus, daugiausia balsų surinkusiam Logotipui gali skirti papildomus balus. 
15. Komisija vertina Konkurso dalyvių pateiktus Logotipus remdamasi šiais kriterijais: 
15.1. idėjos bendra koncepcija (mintis), temos pateikimo atitikimas konkurso tikslams (50 proc.); 
15.2. vaizdo originalumas, kūrinio išbaigtumas, elementų išskirtinumas (30 proc.); 
15.3. idėjos praktiškumas, jos realizavimo galimybės (20 proc.).  
16. Logotipas neatitinkantis reikalavimų, nurodytų III skyriuje, nebus vertinamas. 
17. Logotipai, šmeižiantys ir pažeidžiantys trečiųjų asmenų autorių teises, taip pat visuomenės tvarką, kitus įstatymus ir taisykles, nebus vertinami. Jei šie faktai išaiškėja po laimėtojo paskelbimo, laimėtojas bus paprašytas grąžinti prizą, o išrinktas logotipas bus atšauktas ir pakeistas.
18. Konkurso rezultatai, Komisijai pateikus posėdžio protokolą, įforminami Savivaldybės administracijos direktoriaus įsakymu. 
19. Savivaldybė ne vėliau kaip per 3 darbo dienas informuoja Konkurso dalyvius apie Konkurso rezultatus. 
20. Konkurso nugalėtojui iš Savivaldybės biudžeto skiriamas piniginis prizas – 500 Eur.
21. Konkurso nugalėtojas su Savivaldybe pasirašo autorinių turtinių teisių perdavimo sutartį.  Autorinių turtinių teisių perdavimo sutartimi Konkurso nugalėtojas autorines turtines teises perduoda visiškai atlygintinai su nuosavybės teise į Logotipą, suteikdamas teisę Savivaldybei naudotis Logotipu. Jei Konkurso nugalėtojas yra nepilnametis asmuo, sutikimą dėl autoriaus turtinių teisių, nuosavybės teisių susijusių su Konkursui pateiktu Logotipu, perdavimo Savivaldybei pasirašo nepilnamečio asmens tėvai/globėjai. 

V SKYRIUS
BAIGIAMOSIOS NUOSTATOS

22. Konkurso dalyviams Logotipo kūrimo ir dalyvavimo Konkurse išlaidos neatlyginamos. 
23. Konkurso dalyvių pateikti duomenys, išskyrus informacijos dalį apie Konkurso nugalėtojus, yra neskelbiami. 
24. Savivaldybė neprisiima atsakomybės už kuriant logotipą galimus autorių teisių pažeidimus, o visi su pažeidimais susiję klausimai ir sprendimai bus laikomi logotipo idėjos autoriaus atsakomybe. 
25. Savivaldybė neatsako už tai, kad logotipo idėjos eskizas ir anketa nepasiekė Savivaldybės dėl paprastojo ar elektroninio pašto klaidos ar techninių nesklandumų ar elektroninė informacija negalėjo būti iššifruota/atidaryta dėl el. dokumento klaidos bei už siuntimo metu dingusius, pažeistus ar sugadintus darbus.
26. Darbai Konkurso dalyviams negrąžinami.



______________


